**Päästeameti Lõuna päästekeskus**

Jaama tn 207,

50705 Tartu linn

04.02.2021

**PÖÖRDUMINE**

Advokaadibüroo Ruus & Veso kliendiks on MTÜ Korporatsioon Rotalia Vilistlaskogu (edaspidi MTÜ), kelle nimel ja palvel pöördume teie poole järgmise avaldusega.

Päästeamet tegi MTÜ-le 11.12.2017 ettekirjutuse nr 7.2-6.3/2421, mille p 5 kohaselt kohustas ettekirjutuse adressaati rajama hoone II korruselt teine nõuetekohane evakuatsioonipääs, et võimaliku tulekahju puhkemise korral oleks inimestel võimalik ehitisest ohutult evakueeruda või neid evakueerida.

MTÜ esitas Päästeametile 15.09.2020 taotluse haldusmenetluse uuendamiseks, sest Tähe tn 3 hoone II korruse kasutusviis vastab tegelikkuses kasutusviisile V. Päästeameti 25.09.2020 vastusega jäeti haldusmenetlus uuendamata, sest Lõuna päästekeskus oli seisukohal, et tegemist on IV kasutusviisiga oleva hoonega tervikpildis ja selliselt on hoone kasutusviis märgitud ehitisregistris.

Tartu Linnavalitsus teatas 12.10.2020 vastusega MTÜ taotlusele kasutusviisi muutmiseks, et nõustub Tähe tn 3 II korruse ruumide kasutusotstarbe muutmisega büroohooneks juhul, kui sellega ei kaasne ehitustegevust ning kaasab menetlusse Päästeameti Lõuna päästekeskuse (lisa 1).

MTÜ koostas Lõuna päästekeskuse peainspektor Pjotr Vorobjovi soovituste kohaselt 19.10.2020 vajaliku projekti ehitisregistrisse muudatuste tegemiseks (lisa 2).

11.01.2021 esitas Päästeameti Lõuna päästekeskus korrakaitseseaduse § 28 lg 1 ja 2 ning asendustäitmise ja sunniraha seaduse § 8 ja § 9 alusel Korporatsioon Rotalia Vilistlaskogu (registrikood 80072924) sunniraha tasumise nõude. Sunniraha tasumise nõude aluseks on Päästeameti kahe ettekirjutuse tähtajaks täitmata jätmine - 22.02.2007 koostatud ettekirjutuse nr 7-6/1006 nõue nr 7 ning 11.12.2017 koostatud ettekirjutuse 7.2-6.3/2421 nõue nr 5, mille täitmise tähtaeg saabus 01.04.2020.
22.02.2007 ettekirjutuse nr 7-6/1006 nõude nr 7 sisuks on - eraldada evakuatsioonitrepikoda korrustest ja keldrist tuletõkkeustega.
11.12.2017 ettekirjutuse nr 7.2-6.3/2421 nõude nr 5 sisuks on – Rajada hoone II korruselt teine nõuetekohane evakuatsioonipääs, et võimaliku tulekahju puhkemise korral oleks inimestel võimalik ehitisest ohutult evakueeruda või neid evakueerida.

MTÜ teatab käesolevaga, et sunniraha on tasutud ja tuletõkkeuste paigaldamisega tegeletakse. Sellega seoses palub MTÜ mitte teha täiendavaid sunniraha nõudeid ning kinnitada, et esitatud projekt on sobiv ja Päästeameti Lõuna päästekeskus tühistab 11.12.2017 ettekirjutuse nr 7.2-6.3/2421, punktiga 5 nõutud täiendava evakuatsioonipääsu rajamise nõude peale tuletõkkeuste paigaldamist ning hoone kasutusviisi muutmist ehitisregistris.

Lugupidamisega

*/allkirjastatud digitaalselt/*

Taivo Ruus

vandeadvokaat

MTÜ lepinguline esindaja

Lisad:

1. Tartu LV 12.10.2020 vastus MTÜ-le;

2. MTÜ koostatud Tähe tn 3 II korruse bürooruumide projekt.